An Espiritu Nagtitestigo Upod han Aton Espiritu
“An espiritu mismo nagtitestigo upod han aton espiritu nga mga anak kita han Dios.”—ROMA 8:16.
1-3. Ano nga mga panhitabo an hinungdan nga nagin espesyal nga adlaw an Pentekostes, ngan paonan-o hini gintuman an igintagna ha Kasuratan? (Kitaa an retrato hini nga pahina.)
MGA alas noybe adto han Domingo nga aga. Espesyal ito nga adlaw para ha mga nagkakatirok ha Jerusalem. Adlaw ito han piyesta ngan sabbath. Human na ihalad ha templo an regular nga halad kada aga. Ngan ginpapamulat na an paghalad han hitaas nga saserdote han halad nga igin-aabyog nga duha nga tinapay nga hinimo ha bag-o nga lugas. (Leb. 23:15-20) Ini nga paghalad tigaman nga nagtikang na an pag-ani hin trigo. Adlaw adto han Pentekostes han 33 C.E.
2 Samtang nahitatabo ini ha templo, may mas importante pa nga mahitatabo, diri ha templo, kondi ha usa nga igbaw nga kwarto ha Jerusalem. Mga 120 nga Kristiano an nagkakatirok didto, ngan ‘nag-iinampo’ hira. (Buh. 1:13-15) An mahitatabo ha ira konektado gud ha ginbubuhat han hitaas nga saserdote kada Pentekostes, ngan katumanan liwat ito han igintagna ni propeta Joel mga 800 ka tuig na an naglabay. (Joel 2:28-32; Buh. 2:16-21) Kay ano nga magigin mas importante ito nga mahitatabo?
3 Basaha an Buhat 2:2-4. An baraan nga espiritu han Dios iginbubo hito nga grupo han mga Kristiano nga nagkakatirok ha igbaw nga kwarto. (Buh. 1:8) Nagtikang hira managna, o magpamatuod, mahitungod ha urusahon nga mga butang nga ira nakita ngan nabatian. Ngan iginsaysay ni apostol Pedro an pagkaimportante hito nga panhitabo ha usa nga daku nga grupo nga nagtitirirok. Katapos, ginsidngan niya ito nga grupo: “Magbasol kamo, ngan magpabawtismo an tagsa ha iyo ha ngaran ni Jesu-Kristo basi mapasaylo an iyo mga sala, ngan makakarawat niyo an waray bayad nga regalo nga baraan nga espiritu.” Hito nga adlaw, mga 3,000 an kinarawat han imbitasyon, nabawtismohan, ngan nakakarawat han iginsaad nga baraan nga espiritu.—Buh. 2:37, 38, 41.
4. (a) Kay ano nga sadang kita magin interesado ha nahitabo han Pentekostes? (b) Ano pa nga importante nga panhitabo an posible nga nahitabo hito gihapon nga adlaw damu ka tuig na an naglabay? (Kitaa an endnote.)
4 Kay ano nga importante gud ha aton an Pentekostes 33 C.E.? Diri ito tungod han nahitabo ha templo ha Jerusalem. Lugod, tungod kay gintuman han harangdon nga Hitaas nga Saserdote nga hi Jesu-Kristo ito nga matagnaon nga surubdan.[1] Hito nga adlaw, an hitaas nga saserdote naghalad kan Jehova hin duha nga simboliko nga tinapay. An tinapay nga iginhalad ha templo nagrirepresentar ha dinihogan nga mga disipulo nga gin-ampon nga mga anak han Dios tikang ha makasasala nga katawohan. Salit naabrihan an dalan para ha “una nga mga bunga” tikang ha katawohan nga ha urhi makadto ha langit ngan maghahadi upod ni Jesus ha Ginhadian nga maghahatag hin hura nga bendisyon ha iba pa nga masinugtanon nga katawohan. (San. 1:18; 1 Ped. 2:9) Salit anoman an aton paglaom—makaupod hi Jesus ha langit o mabuhi ha waray kataposan ha paraiso nga tuna—importante gud ha aton an mga panhitabo han Pentekostes 33 C.E.!
AN PROSESO HAN PAGDIHOG
5. Paonan-o kita nahibaro nga diri parapriho an paagi han pagdihog ha dinihogan nga mga Kristiano?
5 Kon usa ka han mga disipulo nga ginhugdonan ha ulo hin dila nga sugad hin kalayo, diri mo gud hingangalimtan ito nga adlaw. Kombinsido ka nga gindihogan ka pinaagi han baraan nga espiritu, labi na kon nakakarawat ka han milagroso nga regalo nga pagyakan hin iba-iba nga linggwahe. (Buh. 2:6-12) Pero ngatanan ba nga dinihogan nga Kristiano gindidihogan ha urusahon nga paagi sugad han nahitabo ha siyahan nga grupo nga ginkukompwesto han mga 120 nga disipulo? Diri. An iba pa nga nakadto ha Jerusalem hito nga adlaw gindihogan durante han ira bawtismo. (Buh. 2:38) Waray dila nga sugad hin kalayo nga hinugdon ha ira ulo. Dugang pa, diri ngatanan nga dinihogan nga Kristiano gindidihogan durante han ira bawtismo. An mga Samaritano gindihogan pinaagi han baraan nga espiritu paglabay hin pipira ka panahon katapos han ira bawtismo. (Buh. 8:14-17) Ha luyo nga bahin, ha talagsahon nga higayon, hi Cornelio ngan an mga membro han iya panimalay gindihogan pinaagi han baraan nga espiritu antes pa hira bawtismohan.—Buh. 10:44-48.
6. Ano an nakakarawat han ngatanan nga dinihogan, ngan paonan-o ito nakakaapekto ha ira?
6 Matin-aw, diri parapriho an paagi han pagdihog ha mga dinihogan. Bangin tigda nga nasantop han pipira an ira “langitnon nga pagtawag,” samtang an iba hinay-hinay nga nakasantop hito. Ha anoman nga paagi nahitatabo an pagdihog, inaabat han tagsa ha ira an ginsiring ni apostol Pablo: “Han tinoo kamo, ginselyohan liwat kamo han baraan nga espiritu nga iginsaad pinaagi ha iya, nga amo an abanse nga garantiya han aton panurundon.” (Efe. 1:13, 14) Inin espesyal nga paggios han baraan nga espiritu pariho hin abanse nga bayad, usa nga garantiya (o, saad) ha mahitatabo ha tidaraon. An dinihogan nga Kristiano nagkakaada marig-on nga pamatuod ha iya kalugaringon tungod hini nga garantiya nga iya nakakarawat.—Basaha an 2 Corinto 1:21, 22; 5:5.
7. Ano an kinahanglan himoon han tagsa nga dinihogan nga Kristiano basi makarawat an iya balos ha langit?
7 An Kristiano ba nga may-ada hini nga garantiya sigurado na nga makakakarawat han iya langitnon nga balos? Diri. Sigurado hiya nga gin-imbitar hiya ha langit. Pero makakarawat la niya an iya balos kon magmamatinumanon hiya kan Jehova. Iginsaysay ito ni Pedro hini nga paagi: “Tungod hini, mga kabugtoan, buhata an iyo bug-os nga mahihimo basi magpabilin kamo nga matinumanon sugad nga mga tinawag ngan mga pinili; kay kon padayon nga ginbubuhat niyo ini diri gud kamo mapapakyas. Ha pagkamatuod, hini nga paagi daku gud an magigin bendisyon ha iyo ngan makakasulod kamo ha waray kataposan nga Ginhadian han aton Ginoo ngan Paratalwas nga hi Jesu-Kristo.” (2 Ped. 1:10, 11) Salit, an tagsa nga dinihogan nga Kristiano kinahanglan magpabilin nga matinumanon. Kay kon diri, magigin waray kapulsanan an iya “langitnon nga pagtawag,” o imbitasyon.—Heb. 3:1; Pah. 2:10.
PAONAN-O AN USA NAHIBABARO?
8, 9. (a) Kay ano nga kadam-an han mga tawo nakukurian pagsabot kon paonan-o gindidihogan an usa? (b) Paonan-o an usa nahibabaro nga gin-iimbitar hiya ngadto ha langit?
8 Kadam-an han mga surugoon han Dios yana bangin nakukurian pagsabot ha proseso han pagdihog. Normal la ini kay diri nira ito naieksperyensyahan. Orihinal nga katuyoan han Dios nga an mga tawo mag-ukoy ha tuna ha waray kataposan, diri ha langit. (Gen. 1:28; Sal. 37:29) An pagpili ha pipira nga kumadto ha langit basi magin mga hadi ngan saserdote usa nga espesyal nga kahikayan. Ini nga pagtawag nagriresulta ha daku nga pagbag-o ha panhunahuna, pagbati, ngan paglaom kon an usa gindidihogan.—Basaha an Efeso 1:18.
9 Pero paonan-o nahibabaro an usa nga may-ada hiya langitnon nga pagtawag, nga sigurado hiya nga nakarawat niya ini nga espesyal nga garantiya? Mahibabaroan naton an matin-aw nga baton ha ginsiring ni Pablo ha dinihogan nga kabugtoan ha Roma, nga “gintawag basi magin mga baraan.” Hiya nagsiring ha ira: “Waray kamo kumarawat hin espiritu han pagkauripon nga hinungdan han kahadlok, kondi kumarawat kamo hin espiritu han pag-ampon sugad nga mga anak, nga pinaagi hito nga espiritu nagsisinggit kita: ‘Abba, Amay!’ An espiritu mismo nagtitestigo upod han aton espiritu nga mga anak kita han Dios.” (Roma 1:7; 8:15, 16) Karuyag sidngon, pinaagi han baraan nga espiritu, ginsisiguro han Dios hito nga indibiduwal nga gintawag hiya nga magin manurunod han Ginhadian.—1 Tes. 2:12.
10. Ano an iginpapasabot han 1 Juan 2:27 han nag-unabi ito nga an dinihogan nga Kristiano diri nagkikinahanglan hin magtututdo?
10 An mga nakakarawat hinin espesyal nga imbitasyon han Dios diri nagkikinahanglan hin iba nga magpapamatuod nga dinihogan hira. Ginsisiguro ni Jehova ha hunahuna ngan kasingkasing hito nga mga indibiduwal nga gin-imbitar hira. Hi apostol Juan nagsiring ha dinihogan nga mga Kristiano: “Ginpili kamo han usa nga baraan, ngan kamo ngatanan may kahibaro.” Hiya nagdugang: “Mahitungod ha iyo, ginpili kamo han Dios pinaagi han baraan nga espiritu, ngan ini nga espiritu aada pirme ha iyo, ngan diri na kamo kinahanglan tutdoan han bisan hin-o. An pagpili niya totoo ngan diri buwa, ngan nagtututdo ha iyo han ngatanan nga butang. Magpadayon kamo nga kahiusa niya sugad la han igintutdo ha iyo han espiritu.” (1 Juan 2:20, 27) Ini nga mga dinihogan nagkikinahanglan liwat hin espirituwal nga pagtutdo pariho ha iba. Pero diri nira kinahanglan hin iba nga magpapamatuod han ira pagin dinihogan. An pinakagamhanan nga pwersa ha bug-os nga uniberso an nagpapamatuod nga mga dinihogan hira!
‘IGIN-ANAK HIRA UTRO’
11, 12. Ano an bangin hunahunaon han dinihogan nga Kristiano, pero ano an diri gud niya ginruruhaduhaan?
11 Kon an mga Kristiano gindidihogan han baraan nga espiritu, nakakaeksperyensya hira hin daku gud nga pagbag-o. Gintawag ito ni Jesus nga pagin ‘igin-anak utro,’ o ‘igin-anak tikang ha kahitas-an.’[2] (Juan 3:3, 5; ftn.) Katapos hiya nagsaysay: “Ayaw kahipausa ha ginsiring ko ha imo, Kinahanglan ig-anak utro kamo. An hangin nahuyop ha direksyon nga karuyag hito, ngan nababatian mo an tunog hito, pero diri ka maaram kon diin ito tikang ngan kon diin ito makadto. Sugad man, diri ka maaram kon paonan-o an usa igin-aanak pinaagi han espiritu.” (Juan 3:7, 8) Matin-aw nga ini nga langitnon nga pagtawag diri gud bug-os nga maisasaysay ha mga diri dinihogan.
12 Adton mga dinihogan bangin maghunahuna: ‘Kay ano nga ako an ginpili ni Jehova, diri an iba?’ Bangin maghunahuna pa ngani hira kon takos ba hira hito. Pero diri hira nagruruhaduha nga gintawag hira ni Jehova. Malipayon ngan mapasalamaton gud hira hito nga regalo. Inabat gud nira an inabat ni Pedro nga giniyahan ha pagsurat: “Pagdayawon unta an Dios ngan Amay han aton Ginoo nga hi Jesu-Kristo, kay uyon ha iya daku nga kalooy ginpahinabo niya nga ig-anak utro kita nga may buhi nga paglaom pinaagi han pagkabanhaw ni Jesu-Kristo tikang ha mga patay, ngan may panurundon nga diri-nadudunot ngan waray-hugaw ngan diri-nalubad. Igin-andam ito ha langit para ha iyo.” (1 Ped. 1:3, 4) Kon ginbabasa ini han mga dinihogan, sigurado gud hira nga ha ira mismo nakikiistorya an ira langitnon nga Amay.
13. Ano nga pagbag-o ha panhunahuna an naieksperyensyahan han usa kon gindidihogan hiya pinaagi han baraan nga espiritu, ngan ano an hinungdan hito nga pagbag-o?
13 Antes makarawat hini nga mga Kristiano an pamatuod han espiritu han Dios, ginpapabilhan nira an tunan-on nga paglaom. Ginpapamulat gud nira an panahon nga hihimoon ni Jehova nga paraiso an tuna ngan wawad-on an ngatanan nga karaotan. Bangin ginhahanduraw pa ngani nira nga gintatapo nira an ira mga hinigugma nga ginbanhaw. Ginpapamulat nira an pag-ukoy ha balay nga ira ginhimo ngan pagkaon ha mga bunga han ira gintanom. (Isa. 65:21-23) Kay ano nga nagbag-o an ira panhunahuna? Diri ini nagpapasabot nga diskontento hira hito nga paglaom. O tungod kay depres hira o nag-aantos hinduro. Diri liwat nira ginhuhunahuna nga makapoy o makauuyam an pag-ukoy ha tuna ha waray kataposan o karuyag la nira maeksperyensyahan an kinabuhi ha langit. Lugod nagbag-o an ira panhunahuna tungod han paggios han espiritu han Dios nga diri la nagtawag, o nag-imbitar ha ira ha langit, pero nakagbag-o liwat han ira panhunahuna ngan paglaom.
14. Ano an inaabat han mga dinihogan may kalabotan han ira kinabuhi dinhi ha tuna?
14 Kon sugad, nagpapasabot ba ito nga karuyag hini nga mga dinihogan nga mamatay? Gin-giyahan hi Pablo ha pagsaysay han ira inaabat, hiya nagsiring: “Naghaharoy gud kita dinhi hini nga tolda kay nabubug-atan kita; tungod kay diri naton karuyag nga bayaan ini, pero karuyag naton makarawat an langitnon nga urukyan, basi an mortal nga lawas saliwnan han kinabuhi nga waray kataposan.” (2 Cor. 5:4) Waray hira mawad-i hin gana hini nga kinabuhi, nga tungod hito karuyag na nira nga mamatay dayon. Lugod, karuyag gud nira nga pahimulosan an tagsa nga adlaw ha pag-alagad kan Jehova kaupod an ira kasangkayan ngan kapamilya. Pero anoman an ira ginbubuhat, matin-aw gud ha ira hunahuna an ira makalilipay nga paglaom ha tidaraon.—1 Cor. 15:53; 2 Ped. 1:4; 1 Juan 3:2, 3; Pah. 20:6.
GIN-IMBITAR KA BA HA LANGIT?
15. Ano an diri nagpapamatuod nga an usa gindihogan pinaagi han baraan nga espiritu?
15 Bangin naghuhunahuna ka kon nakakarawat ka ba hinin makalilipay nga imbitasyon. Kon oo, hunahunaa inin pipira nga importante nga pakiana. Inaabat mo ba nga madasigon ka hinduro ha ministeryo? Maduruto ka ba pag-aram han Pulong han Dios ngan ha pag-usisa ha “hilarom nga mga butang han Dios”? (1 Cor. 2:10) Inaabat mo ba nga ginbibendisyonan gud ni Jehova an imo ministeryo? May-ada ka ba duro nga hingyap nga buhaton an kaburut-on ni Jehova? Hinigugma mo gud ba an iba ngan naabat hin daku nga responsabilidad nga buligan hira nga mag-alagad kan Jehova? Nakikita mo ba kon paonan-o ka ginbubuligan ni Jehova ha damu nga espisipiko nga paagi? Kon oo an imo baton hini nga mga pakiana, karuyag ba sidngon nga may-ada ka langitnon nga pagtawag? Diri. Kay ano? Tungod kay inaabat liwat ini bisan hadton diri dinihogan. An espiritu ni Jehova nagios ha pariho nga paagi ha ngatanan nga iya surugoon, ha langit o ha tuna man an ira paglaom. Ha pagkamatuod, an imo paghunahuna kon may-ada ka ba langitnon nga pagtawag nagpapakita mismo nga waray ka hito nga imbitasyon. An mga ginpili ni Jehova diri nagruruhaduha kon gin-imbitar ba hira o diri! Sigurado hira hito!
16. Kay ano nga makakasiring kita nga diri ngatanan nga nakakarawat han espiritu han Dios gin-iimbitar ngadto ha langit?
16 Ha Kasuratan, mababasa naton an damu nga ehemplo han magtinumanon nga katawohan nga ginpagios gud han baraan nga espiritu; pero waray hira paglaom nga mabuhi ha langit. Usa ha ira hi Juan nga Parabaptis. Gindayaw gud hiya ni Jesus pero nagsiring hi Jesus nga diri hiya magigin kaupod ha Ginhadian ha langit. (Mat. 11:10, 11) Ginpagios liwat hi David han baraan nga espiritu. (1 Sam. 16:13) May hilarom hiya nga kahibaro mahitungod kan Jehova ngan gin-giyahan pa ngani ha pagsurat hin pipira ka bahin han Biblia. (Mar. 12:36) Bisan pa hito, han Pentekostes, hi Pedro nagsiring nga hi David “waray sumaka ha langit.” (Buh. 2:34) Gin-gamit ni Jehova an iya baraan nga espiritu basi makagbuhat hira hin urusahon nga mga butang, pero waray hira tagi hin espesyal nga pamatuod nga ginpili hira basi mabuhi ha langit. Diri ito nagpapasabot nga diri hira takos o kwalipikado. Nangangahulogan la ito nga babanhawon hira ni Jehova ha paraiso nga tuna.—Juan 5:28, 29; Buh. 24:15.
17, 18. (a) Ano nga balos an ginpapamulat han kadam-an nga surugoon han Dios yana? (b) Ano nga mga pakiana an hihisgotan ha sunod nga artikulo?
17 Kadam-an han surugoon han Dios yana waray langitnon nga pagtawag. May-ada hira pariho nga paglaom kanda David, Juan nga Parabaptis, ngan iba pa nga magtinumanon nga katawohan hadto. Pariho kan Abraham, ginpapamulat nira nga magkinabuhi sugad nga mga sakop han Ginhadian han Dios. (Heb. 11:10) Gutiay na la nga dinihogan an nahibibilin dinhi ha tuna hinin kataposan nga mga adlaw. (Pah. 12:17) Karuyag sidngon nga kadam-an han 144,000 namatay na nga matinumanon ngan nabubuhi na ha langit.
18 Salit, paonan-o sadang tagdon han mga may tunan-on nga paglaom adton nasiring nga mga dinihogan hira? Kon may kakongregasyon ka nga nagtikang pakigbahin ha mga emblema durante han Memoryal, ano an sadang mo magin reaksyon? Sadang ka ba mabaraka kon nagtitikadamu an nag-aangkon nga mga dinihogan? Ini nga mga pakiana hihisgotan ha masunod nga artikulo.
[1] (parapo 4) An Pentekostes posible nga ginsaurog ha pariho nga adlaw nga iginhatag an Balaud kan Moises ha Sinai. (Eks. 19:1) Kon amo ito, sugad la nga hi Moises an nagdara han Balaud nga kauyonan ha Israel hito nga adlaw, hi Jesu-Kristo liwat an nagdara han bag-o nga kauyonan ha bag-o nga nasud, an espirituwal nga Israel, hito mismo nga adlaw.
[2] (parapo 11) Para ha dugang nga pagsaysay kon ano an iginpapasabot ha pagin igin-anak utro, kitaa an Barantayan, Abril 1, 2009, p. 3-11.
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn